# name
Pla estratègic per a un museu a Navarcles

# metadata.dc.description[].value
Màster Oficial en Gestió del Patrimoni Cultural, Facultat de Geografia i Història, Universitat de Barcelona, curs: 2011-2012, Tutor: Dr. Llorenç Prats Canals

# metadata.dc.description.abstract[].value
El treball final que dóna contingut a aquest resum és un pla estratègic sostingut sobre la base de la participació ciutadana i l’autogestió comunitària de la cultura i el patrimoni. Un projecte emmarcat dins d’un context determinat: el poble de Navarcles. Navarcles és un municipi situat al bell mig del Pla de Bages enclavat entre els rius Llobregat i Calders. Un fet que li donarà un caràcter i una personalitat diferenciada. Avui el poble i els seus pràcticament 6.000 habitants han estat engolits de ple per la conurbació metropolitana de Manresa que, producte de les perverses dinàmiques del desenvolupament radial, converteix els pobles en simples dormitoris i la ciutat en un aprovisionador de serveis i llocs de treball. Aquest procés, anomenat de dormitarització en el projecte, empobreix i condiciona inevitablement una identitat local forjada al llarg dels últims segles. És en aquest context on un projecte com aquest cobra tot el seu sentit, no per defensar romànticament una identitat local en perill, sinó com una forma de dignificar l’autoestima del poble i afavorir alhora la seva cohesió i compactació social. Aquest és, per tant, un projecte amb una clara vocació social. Agafant com a referent experiències museològiques tan diferents com la nova museologia, els museus comunitaris d’Amèrica Llatina o els museus de territori i societat catalans articula una forma d’actuar i d’entendre la gestió cultural i patrimonial orientada a satisfer les necessitats de la seva comunitat local.
Un museu, però, que no podrà sorgir de la iniciativa institucional si vol respondre amb èxit al repte de convertir-se en un referent per a la comunitat i incidir en la millora de la seva qualitat de vida. El procés de creació plantejat segueix un model construït de baix a dalt a partir de la iniciativa ciutadana i la seva implicació en l’acció patrimonial. És un procés gestat a foc lent durant uns dos anys que ha de donar com a resultat la construcció d’una legitimitat social imprescindible pel futur museu. Una legitimitat necessària, però no il·lusa. La societat és diversa i diversa serà també la seva actitud envers el museu. Un procés que, a partir de quatre fases entrellaçades, haurà de donar com a resultat la reivindicació i posterior creació del Museu de Navarcles.
El museu presentarà unes característiques pròpies producte del singular procés de gestació i de la seva vocació social i autogestionaria de l’acció cultural i patrimonial. Així podem enumerar brument les seves principals característiques:
 Priorització de les persones per damunt dels objectes.
 Sistema de gestió participatiu i obert a partir de l’Associació Cultural Ca l’Aguilar (ACCA) que serà l’encarregada de marcar el full de ruta del museu.
 Personal del museu integrat per dues persones. Una amb un perfil més tècnic i l’altre de gestor. Seran les encarregades d’interpretar i desenvolupar els mandats de l’ACCA.
 Ús del voluntariat com a forma de connectar amb la comunitat i desenvolupar l’activitat expositiva, cultural i formativa del museu. Aquest voluntariat es
desenvoluparà a tots els nivells: muntatge d’exposicions, elaboració de continguts, enregistrament de testimonis, gestió interna, cessió d’objectes per acompanyar les exposicions, programació d’activitats, etc.
 Enfocament turístic subordinat als interessos de la comunitat local.
 Voluntat de construir una cultura democràtica i participativa i una consciència crítica entre els navarclins.
 Voluntat de reflexionar sobre el passat, el present i el futur de Navarcles i de la seva gent.
 Contingut etnològic de les exposicions amb l’objectiu de convertir-se en un museu de síntesi al servei de la comunitat.
 Activitat expositiva exclusivament temporal. Perquè això sigui factible s’utilitzarà una museografia low cost basada en el voluntariat, la creativitat i l’ús de materials reutilitzables.
 Enfoc ampli del radi d’acció territorial del museu, incorporant-hi de forma radial tots els territoris d’on els navarclins se senten lligats com a conseqüència del fenomen migratori (Serón, Alcalà de la Real, Esmeraldas o Tànger).
 Programació potent d’activitats a partir de tres grans eixos: cohesió social, reforç identitari i dinamització cultural i patrimonial. Es proposen un total de 10 actuacions específiques a desenvolupar.
 Desenvolupament d’activitats patrimonials i culturals en base a una cultura participativa i no espectacle. Entenent cultura participativa com aquella on la població s’implica en la realització d’activitats culturals.
 Espai adaptat per acollir col·leccions. Tot hi prioritzar les persones per damunt dels objectes el museu no podrà desentendre’s de les seves obligacions en la conservació del patrimoni i adaptarà un espai on acollir peces cedides en dipòsit
 Relacions exterior basades en la cooperació, tant entre les entitats locals i comarcals com amb la resta d’equipaments i institucions culturals del Bages.
 Comunicació basada amb les relacions personals locals i en la proximitat que permet un poble de dimensions reduïdes.
Tot això serà possible sempre i quan es formi un consens social ampli al voltant del museu. Un consens que haurà d’incorporar el màxim número de persones possibles, prestant especial atenció a les entitats, als partits polítics i sobretot a l’ajuntament. El suport institucional del consistori serà la clau de volta perquè el projecte pugui fer-se realitat. Això implicarà un pas enrere dels partits i una aposta decidida per l’autogestió social de la cultura i el patrimoni. Les relacions entre ajuntament i museu es vehicularan a través de l’ACCA.
El lloc escollit per ubicar-hi el museu ha estat Ca l’Aguilar, un mas del segle XVI situat a la part alta del casc antic. L’edifici va ser parcialment restaurat i reformat amb un “Pla Zapatero” l’any 2009. El resultat fou un espai de 3 plantes completament diàfanes de més de 700m2 de superfície útil sense cap funció definida. Aquest fet permetria obrir el museu amb uns costos relativament assequibles, poc més de 300.000 euros, i recuperar un espai de notable interès històric i patrimonial pel municipi.

# metadata.dc.source[].value
Màster Oficial - Gestió del Patrimoni Cultural i Museologia

# metadata.dc.title[].value
Pla estratègic per a un museu a Navarcles